वीना करमचन्दाणी की कहानी- सहारा
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Veena Karamchandani - Sahara
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
 पाखी ने कहा,‘उस दिन जब कालिंदी दीदी हमें पार्क में मिली थीं तो अपने बॉस के बारे में कुछ बता रही थीं ना।’
‘उनका बॉस मोबाइल पर उलटे सीधे मेसेज करता है...कितना हंसे थे हम यह सुनकर।’ कहते हुए शर्बरी मुस्कुरा दी।
 शन्मुखा ने कहा, ‘इसमें कालिंदी दीदी के नाराज होने की तो कोई बात नहीं।’
विशी को सोच में पड़ा देख पाखी ने उससे पूछा,‘अब तुम्हें क्या हो गया है?’
विशी ने थोड़े संकोच से उनको बताया, ‘मिसेज कपूर मेरे घर आईं थीं। कालिंदी दीदी का जिक्र चला तो मेरे मुंह से बॉस के फोन वाली बात निकल गई।’
‘बहुत गलत किया विशी’ पाखी गुस्से से बोली ।
‘हमें अभी कालिंदी दीदी के पास चलना चाहिए,’ शर्बरी ने कहा।
 कालिंदी ने उनसे कहा, ‘मैंने सोचा तुम चारों समझदार हो, मुझे कोई रास्ता सुझाओगी मगर तुमने तो मेरी राह को और कठिन बना दिया। मिसेज कपूर को मेरी नाइट शिफ्ट वाली नौकरी और अकेले रहना पसंद नहीं। मेरे बारे में कुछ -कुछ बोलती रहती हैं। उनको तो और मसाला मिल गया। खूब उल्टा-सीधा फैला दिया सोसाइटी में। किस-किस को सफाई देती फिरूं? वो तो अच्छा हुआ मेरी दूसरी कम्पनी में नौकरी लग गई और रहने की भी व्यवस्था हो गई वरना इस घुटन भरे माहौल में तो मैं मर ही जाती।’
‘मुझे माफ कर दीजिए’ यह कहते हुए विशी की आंखों में आंसू आ गए।
‘अब जो हो गया सो हो गया परन्तु अपना समझ कर तुमसे कोई अपनी समस्या साझा करे तो उसको जरूर सुनना। ऐसे में किसी का सहारा बन सको तो बहुत अच्छा वरना उसके राज को अपने तक जरूर रखना’, यह कहते हुए कालिंदी के उदास चेहरे पर आंसू की लकीर उभर आई।